CELEX: 32009R0037
Language: hu
Date: 2008-12-16 00:00:00
Title: A Tanács 37/2009/EK rendelete ( 2008. december 16. ) a hozzáadottérték-adó területén történő közigazgatási együttműködésről szóló 1798/2003/EK rendeletnek a Közösségen belüli ügyletekkel kapcsolatos adócsalás elleni küzdelem érdekében történő módosításáról

20.1.2009   
            
            
               HU
            
            
               Az Európai Unió Hivatalos Lapja
            
            
               L 14/1
            
         
      A TANÁCS 37/2009/EK RENDELETE
   
   (2008. december 16.)
   a hozzáadottérték-adó területén történő közigazgatási együttműködésről szóló 1798/2003/EK rendeletnek a Közösségen belüli ügyletekkel kapcsolatos adócsalás elleni küzdelem érdekében történő módosításáról
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 93. cikkére,
   tekintettel a Bizottság javaslatára,
   tekintettel az Európai Parlament véleményére (1),
   tekintettel az Európai Gazdasági és Szociális Bizottság véleményére (2),
   mivel:
   
               (1)
            
            
               A hozzáadottérték-adóval (héa) kapcsolatos csalás elleni hatékonyabb küzdelem érdekében elengedhetetlen, hogy a tagállamok a lehető legrövidebb időn belül beszerezzék és kicseréljék a Közösségen belüli ügyletekre vonatkozó információkat. A vállalkozásokat érintő könyvviteli és pénzügyi időszakokat, valamint a vállalkozásokra nehezedő adminisztratív terhek csökkentésének célkitűzését figyelembe véve e célból legmegfelelőbb az egy hónapos határidő.
            
         
               (2)
            
            
               Tekintettel azokra a módosításokra, amelyeket a közös hozzáadottértékadó-rendszerről szóló 2006/112/EK tanácsi irányelvnek a Közösségen belüli ügyletekkel kapcsolatos adócsalás elleni küzdelem érdekében történő módosításáról szóló, 2008. december 16-i 2008/117/EK tanácsi irányelv (3) vezet be azon időszakok tekintetében, amelyeket a 2006/112/EK irányelv állapít meg a Közösségen belüli ügyletekre vonatkozó bevallásokat illetően, az 1798/2003/EK tanácsi rendeletben (4) módosítani kell az említett időszakokra vonatkozó hivatkozásokat.
            
         
               (3)
            
            
               Mivel a héacsalás elleni küzdelem érdekében tervezett intézkedés céljait a tagállamok, amelyeknek ez irányú intézkedései a többi tagállam által gyűjtött információktól függenek, nem tudják kielégítően megvalósítani, és ezért ez az intézkedés – valamennyi tagállam szükségszerű érintettsége miatt – közösségi szinten jobban megvalósítható, a Közösség intézkedéseket hozhat a Szerződés 5. cikkében meghatározottak szerinti szubszidiaritás elvének megfelelően. Az e cikkben meghatározott arányosság elvének megfelelően ez az irányelv nem lépi túl az e célkitűzések eléréséhez szükséges mértéket.
            
         
               (4)
            
            
               Mivel az e rendeletben szereplő módosítások szükségesek ahhoz, hogy az 1798/2003/EK rendeletet a 2008/117/EK irányelv rendelkezéseihez igazítsák, amelynek a tagállamok 2010. január 1-jétől kötelesek megfelelni, ezt a rendeletet ugyanabban az időpontban kell hatályba léptetni.
            
         
               (5)
            
            
               Ezért az 1798/2003/EK rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 1798/2003/EK rendelet a következőképpen módosul:
   
               1.
            
            
               A 23. cikk második albekezdésének helyébe a következő szöveg lép:
               „Az első albekezdés 2. pontjában említett értékeket az információt adó tagállam pénznemében tüntetik fel, és azok az összesítő nyilatkozatok benyújtása tekintetében a 2006/112/EK irányelv 263. cikkének megfelelően az egyes adóalanyokra meghatározott időszakokra vonatkoznak.”
            
         
               2.
            
            
               A 24. cikk második albekezdésének helyébe a következő szöveg lép:
               „Az első albekezdés 2. pontjában említett értékeket az információt adó tagállam pénznemében tüntetik fel, és azok az összesítő nyilatkozatok benyújtása tekintetében a 2006/112/EK irányelv 263. cikkének megfelelően az egyes adóalanyokra meghatározott időszakokra vonatkoznak.”
            
         
               3.
            
            
               A 25. cikk (1) és (2) bekezdésének helyébe a következő szöveg lép:
               „(1)   Amennyiben egy tagállam illetékes hatósága a 23. és a 24. cikk alapján köteles információhoz való hozzáférést biztosítani, e kötelezettségének a lehető leghamarabb, de legkésőbb azon időszak végétől számított egy hónapon belül eleget tesz, amelyre az információ vonatkozik.
               (2)   Az (1) bekezdéstől eltérve olyan esetekben, amikor az adatbázist a 22. cikkben meghatározott körülmények között további információval egészítik ki, a lehető leghamarabb, de legkésőbb azon időszak végétől számított egy hónapon belül hozzáférést kell engedélyezni ezen információkhoz, amelyben azokat beszerezték.”
            
         2. cikk
   Ez a rendelet 2010. január 1-jén lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. december 16-án.
      
         
            a Tanács részéről
         
         
            az elnök
         
         R. BACHELOT-NARQUIN
         
      
   
   
      (1)  2008. december 4-i vélemény (a Hivatalos lapban még nem tették közzé).
   
      (2)  2008. október 22-i vélemény (a Hivatalos lapban még nem tették közzé).
   
      (3)  Lásd e Hivatalos Lap 7 oldalát.
   
      (4)  HL L 264., 2003.10.15., 1. o.